Χρυσό βραβείο για το μανταρίνι Χίου σε καραμέλα χωρίς ζάχαρη

Μια από τις μεγαλύτερες διακρίσεις πέτυχε η εταιρεία Kokkinakis Sugar Art από τη Χίο. Η εταιρεία η οποία δραστηριοποιείται στο χώρο των καραμελών χωρίς ζάχαρη βραβεύτηκε από το γνωστό διαγωνισμό **World Selection** με **χρυσό βραβείο** στη Βουδαπέστη. Το προϊόν της εταιρείας το οποίο βραβεύτηκε ονομάζεται **dyo dyo**, **sugar free candie with Chios tangerine, δυό δυό, καραμέλα χωρίς ζάχαρη με Μανταρίνι Χίου**.

Ο διαγωνισμός World Selection έχει ως σήμα κατατεθέν την υδρόγειο σφαίρα και υφίσταται από το 1961. Κάθε χρόνο υποβάλλονται χιλιάδες προϊόντα και από τις πέντε ηπείρους του πλανήτη. Πρόκειται για έναν από τους δυσκολότερους διότι ένα προϊόν εκτός από αυστηρές γευσιγνωστικές δοκιμασίες υποβάλλεται σε εξονυχιστικές χημικές και οργανοληπτικές αναλύσεις από δημόσια και ιδιωτικά χημικά εργαστήρια.

Το **χρυσό βραβείο** πρόκειται για τη δεύτερη βράβευση της K.S.A σε διεθνή διαγωνισμό. Το 2015 η καραμέλα **δυό-δυό** με **γεύση μαστίχα** είχε κερδίσει **δυο χρυσά αστέρια** στο διαγωνισμό **Superior taste award** που διεξάγεται στις Βρυξέλλες.

Η εταιρεία Κ.S.A. τιμήθηκε από το επιμελητήριο Χίου τον Ιανουάριο του 2016 για την ποιότητα των προϊόντων της και για την εξωστρέφεια της.